Na temelju članka 118. Zakona o odgoju i obrazovanju u osnovnoj i srednjoj školi, članka 60. i 165. Statuta OŠ Antuna Kanižlića, Školski odbor OŠ Antuna Kanižlića na sjednici održanoj 18. svibnja 2016. godine donosi

**POSLOVNIK O RADU VIJEĆA RODITELJA**

**I. OPĆE ODREDBE**

**Članak 1.**

Ovim Poslovnikom o radu Vijeća roditelja uređuje se način rada i odlučivanja na sjednicama Vijeća roditelja OŠ Antuna Kanižlića (u daljnjem tekstu: Poslovnik).

**II. NAČIN RADA VIJEĆA RODITELJA**

**Članak 2.**

Nakon izbora članova za Vijeće roditelja u razrednim odjelima, najkasnije u roku od 30 dana, saziva se prva konstituirajuća sjednica Vijeća roditelja.

Prvu konstituirajuću sjednicu Vijeća roditelja pismenim pozivom saziva Ravnatelj.

**Članak 3.**

Ravnatelj rukovodi radom konstituirajuće sjednice do izbora predsjednika Vijeća roditelja.

**Članak 4.**

Ravnatelj podnosi izvješće o izboru članova Vijeća roditelja.

Na temelju izvješća o izboru članova Vijeća roditelja predsjedavajući predlaže, nakon pročitanog izvještaja, da Vijeće roditelja verificira mandat novoizabranim članovima Vijeća roditelja.

O verifikaciji mandata izabranih članova Vijeće roditelja odlučuje javnim glasovanjem, dizanjem ruku.

Članovima Vijeća roditelja mandat je verificiran ukoliko je izvješće prihvaćeno većinom prisutnih članova Vijeća roditelja.

**III. PREDSJEDNIK VIJEĆA RODITELJA**

**Članak 5.**

Vijeće roditelja ima predsjednika.

Predsjednik se bira na prvoj sjednici Vijeća roditelja javnim glasovanjem na vrijeme od jedne godine.

**Članak 6.**

Kandidata za predsjednika Vijeća roditelja iz reda roditelja mogu predlagati svi nazočni na sjednici Vijeća roditelja. Svaki roditelj može sam istaknuti svoju kandidaturu.

Za predsjednika je izabran kandidat koji je dobio najveći broj glasova nazočnih članova Vijeća roditelja.

Nakon što je izabran predsjednik Vijeća roditelja, bira se zamjenik predsjednika na isti način.

Predsjednik Vijeća roditelja određuje zapisničara iz reda Vijeća roditelja.

**Članak 7.**

Predsjednik Vijeća roditelja saziva sjednice i predsjedava im, brine o pravovremenom dostavljanju poziva članovima Vijeća roditelja, predlaže dnevni red, potpisuje zaključke i zapisnike koje donosi Vijeće roditelja.

U slučaju spriječenosti predsjednika sjednici predsjedava zamjenik predsjednika.

**Članak 8.**

Predsjednik Vijeća roditelja može biti razriješen dužnosti prije isteka mandata na svoj zahtjev ili zahtjev većine prisutnih članova Vijeća roditelja u slučaju bolesti, te povrede odredbi Statuta Škole i Poslovnika o radu Vijeća roditelja.

Na sjednici Vijeća roditelja na kojoj se donosi zaključak o razrješenju predsjednika donosi se i zaključak o izboru novog predsjednika.

**IV. PRAVA I DUŽNOSTI ČLANOVA VIJEĆA RODITELJA**

**Članak 9.**

Članovi Vijeća roditelja biraju se na početku školske godine za tekuću školsku godinu.

**Članak 10.**

Sukladno članku 144. Statuta Škole Vijeće roditelja raspravlja o pitanjima značajnim za život i rad Škole te:

* daje mišljenje o prijedlogu Školskog kurikuluma i Godišnjeg plana i programa rada Učiteljskom vijeću, odnosno ravnatelju Škole
* raspravlja o izvješćima ravnatelja, o realizaciji Školskog kurikuluma i Godišnjeg plana i programa rada Škole
* razmatra pritužbe roditelja u svezi s odgojno-obrazovnim radom
* predlaže svog predstavnika u Školski odbor
* glasuje o kandidatu za ravnatelja Škole
* predlaže mjere za unapređivanje odgojno-obrazovnog rada
* raspravlja o prijedlogu Etičkog kodeksa neposrednih nositelja odgojno-obrazovne djelatnosti i Kućnog reda
* daje mišljenje i prijedloge u svezi s organizacijom izleta, ekskurzija, sportskih i kulturnih sadržaja Škole
* daje mišljenje i prijedloge u svezi s uvjetima rada i poboljšanjem uvjeta rada u Školi
* daje mišljenje i prijedloge u svezi s osnivanjem i djelatnosti učeničkih zadruga te sudjelovanjem učenika u njihovu radu
* daje mišljenje i prijedloge u svezi sa socijalno-ekonomskih položajem učenika i pružanjem odgovarajuće pomoći.

**Članak 11.**

Za narušavanje dnevnog reda na sjednici narušitelju se mogu izreći sljedeće mjere:

* opomena
* oduzimanje riječi
* udaljenje sa sjednice.

**Članak 12.**

Oduzimanje riječi izriče se osobi koja nakon opomene i dalje narušava dnevni red, a udaljenje osobi koja nakon oduzimanja riječi i dalje ometa ili na drugi način narušava dnevni red.

Opomenu i oduzimanje riječi izriče predsjednik Vijeća roditelja, a udaljenje Vijeće roditelja većinom glasova od prisutnih članova Vijeća roditelja.

**Članak 13.**

Član Vijeća roditelja ima pravo i dužnost prisustvovati sjednicama, sudjelovati u raspravi, davati prijedloge, predlagati zaključke te odlučivati o svim pitanjima koja se razmatraju na sjednici.

**V. SAZIVANJE SJEDNICA**

**Članak 14.**

Sjednice Vijeća roditelja saziva Predsjednik prema potrebi.

Predsjednik je dužan sazvati sjednicu Vijeća roditelja kada to zahtijeva Ravnatelj ili najmanje jedna trećina članova Vijeća roditelja.

Pisani poziv s prijedlogom dnevnog reda dostavlja se članovima Vijeća roditelja i Ravnatelju najmanje tri dana prije dana određenog za održavanje sjednice.

Iznimno, članovi se o sjednici Vijeća roditelja moraju obavijestiti usmeno 24 sata prije održavanja sjednice.

O sazivanju sjednice bez pismenog poziva odlučuje predsjednik Vijeća roditelja u dogovoru s ravnateljem Škole u iznimnim okolnostima.

**VI. ODLAGANJE I PREKID SJEDNICE**

**Članak 15.**

Sjednica će se odložiti kada se prije započinjanja sjednice utvrdi da na sjednici nije prisutna natpolovična većina svih članova Vijeća roditelja.

Sjednicu odlaže predsjedavatelj sjednice.

Sjednica se prekida:

* kada se tijekom sjednice broj prisutnih članova smanji ispod broja potrebitog za održavanje sjednice
* kada dođe do težeg remećenja reda na sjednici, a predsjedavatelj nije u mogućnosti održati red primjenom mjera iz članka 11. Poslovnika
* kada o pojedinom predmetu treba pribaviti dodatne podatke ili isprave.

Sjednicu prekida predsjedavatelj sjednice.

Kada je sjednica odložena ili prekinuta, predsjedavatelj izvješćuje prisutne članove o novom vremenu održavanja sjednice, a ostale članove u skladu s člankom 14. Poslovnika.

**VII. ODLUČIVANJE**

**Članak 16.**

O svim pitanjima iz nadležnosti Vijeća roditelja članovi Vijeća roditelja odlučuju zajednički, donošenjem zaključaka.

Vijeće roditelja može pravovaljano odlučivati ako je na sjednici nazočna natpolovična većina svih članova.

Zaključci Vijeća roditelja pravovaljani su ako za njih glasuje natpolovična većina nazočnih članova.

Vijeće roditelja donosi zaključke javnim glasovanjem, osim ako Statutom Škole nije drukčije određeno.

Članovi glasuju javno tako da se dizanjem ruke izjašnjavaju „za“, „protiv“ ili „suzdržan“ za prijedlog zaključka, osim ako Statutom Škole nije drukčije određeno.

Ukoliko je jednak broj glasova „za“ i „protiv“, glas predsjednika Vijeća roditelja je odlučujući.

Rezultate glasovanja utvrđuje zapisničar ili ovjerovitelj kojeg određuje većina nazočnih članova Vijeća roditelja.

Na temelju rezultata glasovanja predsjednik Vijeća roditelja objavljuje je li određeni prijedlog usvojen ili odbijen.

Zaključke Vijeća roditelja potpisuje predsjednik.

**VIII. RAVNATELJ**

**Članak 17.**

Sjednicama Vijeća roditelja obavezno prisustvuje ravnatelj, a u slučaju njegove spriječenosti zamjenik Ravnatelja i jedan član stručne službe Škole bez prava odlučivanja.

Ravnatelj osigurava uvjete za rad Vijeća roditelja, pomaže u radu, daje obrazloženje pojedinih točaka dnevnog reda i odgovara na pitanja članova Vijeća roditelja.

**IX. ZAPISNIK**

**Članak 18.**

Na sjednicama Vijeća roditelja vodi se zapisnik.

Zapisnik se vodi u pisanom obliku, a može se i tonski snimati

Zapisnik vodi član Vijeća roditelja kojeg je odredio predsjednik.

Nakon sjednice zapisnik sa sjednice se pohranjuje u tajništvo Škole na čuvanje.

Zapisnik sadrži broj sjednica Vijeća roditelja, naziv Škole, vrijeme i mjesto održavanja sjednice, prisutne članove, odsutne članove, ostale prisutne, ime i prezime predsjednika i zapisničara, konstataciju predsjednika o kvorumu, utvrđeni dnevni red, sažetak obrazloženja i rasprave o svakoj točki, jasne i nedvosmislene zaključke te vrijeme završetka sjednice.

Zapisnik potpisuje predsjednik Vijeća roditelja i zapisničar.

Zapisnik se obavezno razmatra i usvaja na prvoj narednoj sjednici.

Prema potrebi o zaključcima donesenim na sjednici Vijeća roditelja mogu se izvijestiti Ravnatelj Škole, osnivač te učitelji i stručni suradnici putem oglasne ploče Škole.

**X. ZAVRŠNE ODREDBE**

**Članak 19.**

Ovaj Poslovnik stupa na snagu osmoga dana od dana objave na oglasnoj ploči Škole, a objavljen je 18. svibnja 2016. godine.

Stupanjem na snagu ovoga Poslovnika prestaje važiti Poslovnik o radu školskih vijeća od 28.02.2009., KLASA: 012-03/09-01/03; URBROJ: 2177-22-01-09-01.

KLASA: 003-05/16-01/05

URBROJ: 2177-22-01-16-01

Požega, 18. svibnja 2016.

Poslovnik o radu Vijeća roditelja objavljen je na oglasnoj ploči Škole 18. svibnja 2016. godine, a stupio je na snagu 27. svibnja 2016. godine.

PREDSJEDNICA ŠKOLSKOG ODBORA:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Irena Topalušić

RAVNATELJICA ŠKOLE:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Marija Samardžija